Laat sy Liefde jou Lei: Masker-mense - www.bybelkennis.co.za
by Mitch Kalp · Published 11/04/2012 · Updated 28/09/2014
Laat sy Liefde jou Lei: Masker-mense – Milanie Vosloo
Soos jou gesig weerkaats in water; so wys iemand se hart wat in hom aangaan. Spreuke 27:19
Ervaar jy ook dat jy dit nogal goed kan regkry om ordentlik, erkentlik en respekvol teenoor mense buite jou gesinsverband op te tree, maar dat jy jou vriendelik-wees-masker sommer gou laat sak die oomblik wanneer jy by die huis in stap? Die lewe het ons immers geleer om maskers-van-goed-wees op te sit wanneer ons met ander mense te doen het. Net jammer dat ons, wanneer ons moeg en geïrriteerd by die huis in stap, summier hierdie maskers afruk en dan ons mooi maniere by die voordeur los.
Nouja, dit sou ‘n hartseer dag wees as ons nié onsself by ons gesinsmense kon wees nie. Dis immers die een plek waar ons ons skoene pretensieloos mag uitskop. Natuurlik mag ons onsself wees by ons vertrouelinge … so lank gemaklikheid en vertroudheid net nie gepaard gaan met ongeskiktheid, onvriendelikheid en onbeleefdheid nie! Want dit wat ons by ons hartsmense is, is wat ons inderwaarheid régtig is. Wanneer ons die Gees toelaat om opregte en spontane liefde in ons harte kweek, sal ons altyd – ook wanneer ons nie hoef voor te gee nie – met ware integriteit en goedheid teenoor mense leef.
Die uitleef van ons geloof en liefde begin in die kern van ons harte en die beoefening daarvan kristalliseer onder ons binnekringmense. As ons dit dáár kan doen, kan ons dit enige plek doen: maskerloos!
Vader, maak my ‘n integriteitsmens: iemand wat op alle tereinde van my lewe die liefde met passie leef.
Laaste 7 Dae: 5,484
Laaste 30 Dae: 19,002
Laaste 365 Dae: 359,466